**Sibiu (Glossă)**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În oraşu-n care turnuri stau de veghe lângă porţi

Străjuit de ziduri groase cum ţărmu’-nalt o mare

De se sparge-n ceasuri timpul şi în clopote la morţi,

Se adună de pe margini rotund în piaţa mare.

Trec pe strada cetăţii unde turnuri se înclină

Călători grăbiţi prin vreme,voiajori fără statut

Toate deopotrivă în prusacă disciplină

Să îţi faci un drum prin umbre fără să fi abătut.

Stai cu gândurile treze străbătând piaţa Huet

O incintă fortificată în oraşul de sus

Unde un menestrel cântă pătimaş un menuet

Cu tot farmecul baroc ce în istorie s-a dus.

Varsă lacrimi o domniţă de la geamuri de palat,

Târgoveţii o salută printr-un gest dictat de sorţi

Şi ea le răspunde simplu, scap’-un semn mai voalat

În oraşu-n care turnuri stau de veghe lângă porţi.

Seara-i o întreagă taină pe un pod de clevetiri

Unde totul se dezbate mai în şoaptă după rang,

Tot ce afli arde iute, nici n-ai cum să mai respiri

Noaptea vine-ntunecată de pe-al trecerilor gang.

Lumea e pestriă-n fapte ca si-n gândurile noi,

Turnul sfatului priveşte c-un ochi de-nfrigurare

Cum se nasc fapte semeţe şi dispar din burg apoi

Străjuit de ziduri groase cum ţărmu'-nalt o mare.

De pe laturi largi, sărace unde stau cei din plebe

Pe pasajele cu scări urcă greu până-n cetate

E trist peisajul optic, nimeni n-o să-i întrebe

Cum se zbat şi cum trăiesc în atâta nedreptate.

Ştiu că viaţa este dură într-un ev mediu anost

Ce-şi cară veacul ca apa în găleţi fără de torţi

Şi trăiec de azi pe mâine fără niciu adăpost,

De se sparge-n ceasuri timpul şi în clopote la morţi.

De la Catedrala gotică-n jos la Ursuline

Între ziduri strânge cercul pe cei mari şi prea bogaţi

Se duce pe pustie în ambiţii masculine

Cu averea drept dovadă de putere subjugaţi.

Rămâne cum a mai fost în veacurile din urmă

Unitatea dă gustul la patricieni c-o sare,

Ca să păstoreşti bine ai nevoie de o turmă

Se-adună de pe margini rotund în piaţa mare.

Rupţi de pofte, de intrigi şi alte porniri hulpave

Mulţi voit-au să se-nfrupte din al burgului prinos,

N-au îndrăznit s-o facă cei cu forţele firave

Deşi ameninţau sălbatic c-un aer duşmănos.

De pe acoperişuri cu ochii mari de pisică

Orice mişcare o văd de-i lună nouă ori plină,

Dregătorii la taclale servind des una mică

Trec pe strada Cetăţii unde turnuri se înclină.

Pe a timpului risipă mulţi s-au pierdut cu firea,

Dar străjeri la posturi n-au lăsat timp de izbândă,

N-au avut o clipă moartă,să le scape privirea

Au stat pe metereze niciun somn să nu-i cuprindă.

Astfel burgul pregătit n-a fost cucerit vreodată

Şi-ntre zidurile sale a-nflorit şi ţinut scut

Bir să nu dea nimănui şi-n uitare să nu cadă,

Călători grăbiti prin vreme,voiajori fără statut.

Ucenici, calfe, meşterii breslelor de ev mediu

Au dus faima meseriei din răsărit la apus,

Tot ei au ferit burgul de pericol şi asediu

Chiar şi turcii l-au ocoilt, fără să fie supus,

Prins-a înflori şi mintea-n şcoli de-nvăţătură

În domenii înalte cu-nţelegere deplină,

Să nu rămână-n urmă de-a istoriei trăsură

Toate cer deopotrivă o prusacă disciplină.

Dar unde fost-au românii, întrebi fără măsură,

Ori au stat muncind prin preajmă ca oieri şi ca iobagi?

Cu Cibinul făceau schimb de invidie şi ură

Aducând cu prisosinţă o istorie-n desagi.

Şi cum totul se amână doar până la o vreme,

Se priveşte înainte pentru ce-i de străbătut,

Nimic nu te opreşte din visurile supreme,

Să îţi faci un drum prin umbre fără să fi abătut.

Să îţi faci un drum prin umbre fără să fi abătut

Toate deopotrivă în prusacă disciplină,

Călători grăbiţi prin vreme, voiajori fără statut

Trec pe strada Cetăţii unde turnuri se înclină.

Se-adună de pe margini mai rotund în piaţa mare,

De se sparge-n ceasuri timpul şi în clopote la morţi,

Străjuit de ziduri groase cum ţărmu’-nalt o mare

În orasu-n care turnuri stau de veghe lângă porţi.